Apotekspersonale

Apotekspersonale (herunder sygehusapotekspersonale, undertiden kaldet hospitalsapotekspersonale) dækker over de forskellige faguddannede og faglærte grupper, der er beskæftiget på et apotek eller sygehusapotek. Der skelnes mellem farmaceutisk apotekspersonale (med videregående uddannelser) og teknisk apotekspersonale (med erhvervsuddannelser eller mesterlære):

 Det farmaceutiske personale er i alle lande de eneste, som er autoriseret eller godkendt til at foretage den lovpligtige farmakologiske kontrol af alle takserede/ekspederede recepter – samt til at lede og udføre opgaver inden for klinisk farmaci (som f.eks. diverse sundhedsydelser; rådgivning af apotekets patienter og kunder omkring lægemidler og deres virkning og korrekt anvendelse; lægemiddelinformation til sygehuspersonale; farmaceutisk gennemgang af patientmedicinjournaler; apoteks- og sygehus(apoteks)relaterede farmaceutiske projekter; og meget andet). Det er desuden det farmaceutiske personales ansvar at lede/bestyre apoteker og sygehusapoteker (eller afdelinger heraf); at være ansvarlige for lægemiddelproduktion på apoteker og sygehusapoteker; at være uddannelsesansvarlige for farmaceutiske studerende (f.eks. farmaceut-, receptar- og farmakonomstuderende) i praktik og på studieophold på apoteker og sygehusapoteker.

 Det tekniske personale er – sammen med diverse ufaglærte servicemedarbejdere – beskæftiget med (sygehus)apotekets mange praktiske og tekniske opgaver, som f.eks. logistik og varestyring, herunder varebestilling, varemodtagelse, vareetikettering, varepåpladssætning og vareretursending; recepttaksering/-ekspedition og fremfindelse af receptens ordinerede lægemidler; besvarelse af telefoniske, elektroniske og skriftlige henvendelser fra kunder, patienter, sundhedsprofessionelle m.fl.; vareudbringning (chauffør- og cykelbudkørsel); laboratoriemæssige produktionsopgaver; udstillings- og dekorationsopsætning; rengøring, sorterting, oprydning m.m.; kasseoptælling og bogholderi; ekspedition af håndkøbskasser/kvikkasser (salg af ikkeinformationspligtige apoteksvarer – dvs. alle andre varer end lægemidler); vejledning og praktisk oplæring af tekniske elever/lærlinge (f.eks. apoteksassistent- og apoteksteknikerelever/-lærlinge) i praktik/lære på apoteker og sygehusapoteker.

Norden

Danmark (inkl. Færøerne og Grønland) 
Det farmaceutiske apoteksuddannede personale:
 Farmaceut (cand.pharm.) – 5-årig videregående uddannelse
 Farmakonom (lægemiddelkyndig) – 3-årig videregående uddannelse
 Apoteksmedhjælper (exam.pharm.) – 3-årig videregående uddannelse
Det tekniske apoteksudlærte personale:
 Apoteksassistent (apotekstekniker) – 3-årig erhvervsuddannelse
 Defektrice (apotekstekniker) – 3-årig erhvervsuddannelse

Finland (inkl. Åland) 
Det farmaceutiske apoteksuddannede personale:
 Provisor (finsk: proviisori; dansk: farmaceut, cand.pharm.) – 5-årig videregående uddannelse
 Farmaceut (tidl. receptar; finsk: farmaseutti; dansk: bachelor i farmaci) – 3-årig videregående uddannelse
Det tekniske apoteksudlærte personale:
 Lægemiddeltekniker (finsk: lääketeknikko) – 3-årig erhvervsuddannelse
 Lægemiddelarbejder (finsk: lääketyöntekijä) – 1½-årig erhvervsuddannelse
 Teknisk apoteksassistent (finsk: tekninen apulainen) – 1-årig mesterlære på apotek

Island 
Det farmaceutiske apoteksuddannede personale:
 Farmaceut (cand.pharm.) – 5-årig videregående uddannelse
 Apoteksmedhjælper (exam.pharm.; svarende til receptar, bachelor i farmaci) – 3-årig videregående uddannelse
Det tekniske apoteksudlærte personale:
 Apotekstekniker – 3-årig erhvervsuddannelse
 Lægemiddelarbejder – 1½-årig erhvervsuddannelse

Norge 
Det farmaceutiske apoteksuddannede personale:
 Provisorfarmaceut (norsk: provisor, farmasøyt, provisorfarmasøyt, cand.pharm.; dansk: farmaceut, cand.pharm.) – 5-årig videregående uddannelse
 Receptarfarmaceut (norsk: reseptar, farmasøyt, reseptarfarmasøyt; dansk: receptar, bachelor i farmaci) – 3-årig videregående uddannelse
Det tekniske apoteksudlærte personale:
 Apotekstekniker (norsk: apotektekniker, farmasitekniker) – 3-årig erhvervsuddannelse

Sverige 
Det farmaceutiske apoteksuddannede personale:
 Apoteker (svensk: apotekare, farmaceut; dansk: farmaceut, cand.pharm.) – 5-årig videregående uddannelse
 Receptar (svensk: receptarie, farmaceut; dansk: receptar, bachelor i farmaci) – 3-årig videregående uddannelse
Det tekniske apoteksudlærte personale:
 Apotekstekniker (svensk: apotekstekniker) – 3-årig erhvervsuddannelse
 Apoteksassistent – 1-årig mesterlære på apotek

Øvrige lande

Nederland 
Det farmaceutiske apoteksuddannede personale:
 Farmaceut (nederlandsk: apotheker, Master of Science in Pharmacy; dansk: cand.pharm.) – 6-årig videregående uddannelse
Det tekniske apoteksudlærte personale:
 Apoteksassistent (nederlandsk: apothekerassistent) – 3-årig erhvervsuddannelse
 Apoteksmedarbejder (nederlandsk: apotheekmedewerker) – 1½-årig erhvervsuddannelse

Storbritannien 
Det farmaceutiske apoteksuddannede personale:
 Farmaceut (engelsk: pharmacist, Master of Science in Pharmacy; dansk: farmaceut, cand.pharm.) – 5-årig videregående uddannelse
Det tekniske apoteksudlærte personale:
 Apotekstekniker (engelsk: pharmacy technician) – 3-årig erhvervsuddannelse

Tyskland 
Det farmaceutiske apoteksuddannede personale:
 Farmaceut (tysk: Apotheker, Apothekerin; dansk: farmaceut, cand.pharm.) – 5-årig videregående uddannelse
 Farmaceut (tysk: Pharmazeut) – 4-årig videregående uddannelse
 Farmaciingeniør (tysk: Pharmazieingenieur; svarende til receptar) – 3-årig videregående uddannelse
 Apoteksassistent (tysk: Apothekerassistent, Apothekenassistent; svarende til receptar) – 3-årig videregående uddannelse
Det tekniske apoteksudlærte personale:
 Apoteksteknisk assistent (tysk: Pharmazeutisch-technischer Assistent, PTA) – 2½-årig erhvervsuddannelse
 Apoteksbutikassistent (tysk: Pharmazeutisch-kaufmännischer Angestellter, PKA) – 3-årig erhvervsuddannelse
 Apotekshjælper (tysk: Apothekenhelfer, Apothekenhelferin) – 3-årig erhvervsuddannelse
 Apoteksfaglært arbejder (tysk: Apothekenfacharbeiter, Apothekenfacharbeiterin) – 3-årig erhvervsuddannelse
 Farmaciassistent (tysk: Pharmazeutische Assistent) – 1-årig mesterlære

Eksterne kilder, links og henvisninger 
 Bekendtgørelse af 07.12.2005 om apoteker og apotekspersonale
 

Apoteksvæsen
Farmakologi
Sundhedsvæsen
Titler
Stillingsbetegnelser inden for sundhed